Ce au agreat PSD, PNL, UDMR și minoritățile după discuțiile de la Guvern. USR nu este menționat în comunicat
Liderii principalelor partide pro-europene din România s-au reunit, astăzi, la Palatul Victoria pentru a se pune de acord asupra principiilor viitorului program de guvernare. Astfel, PSD, PNL, UDMR și Grupul Minorităților Naționale au convenit ca noul program de guvernare să fie unul al reformelor și investițiilor, un program de reducere a cheltuielilor statului și al modernizării României, arată un comunicat comun de presă. Aceștia au agreat comasări de instituții, reducere de număr de angajați la stat, precum și înghețarea unor majorări de anul viitor. Aceștia nu au discutat despre împărțirea ministerelor în Guvern și nici despre vreun nume de ministru. Totodată, USR nu este menționat în comunicat.